A „Szántó-technika”

Szántó Ferenc magyarbecei juhász volt az egyik nagy Mesterünk.

Szépen hegedült, furulyázott, énekelt, táncolt, ráadásul megőrizte a

régi ízes muzsikálási stílust. Általában a zenei hagyományokat a falvakban

a cigányzenészek őrzik, ő pedig, mint magyar juhászember,

tényleg különleges volt ezen a téren.

Havasréti Pali volt, aki közülünk először találkozott vele, és sietve

hívta fel a figyelmünket, hogy valami nagy kincset talált, és ezt az ősi

zenét nekünk is meg kell tanulnunk. Egyre többet jártunk Feri bácsihoz,

akár lakodalmakra, keresztelőkre, de „csak” gyűjtés céljából is

számtalanszor felkerestük. Hívtuk Magyarországra muzsikálni, sőt,

egy lemezt is csináltunk vele a „Mestereink” lemezsorozatunkban.

Egyik alkalommal, amikor igen sokat utaztunk, turnéztunk, egy

németországi koncertkörútra is elhívtuk. Feri bácsi nem volt még

külföldön, így talán egy kicsit izgulva, de bennünk bízva, beszállt

a Téka-buszba. Már az első helyen, egy benzinkútnál, ahol megálltunk,

ő is jött velünk a kávézóba, és rémülten hőkölt vissza az

ajtóból, amikor az magától kinyílt. Nem tudta mire vélni a dolgot,

nézegetett befelé, hogy ki nyitogatja az ajtót. Mi elmagyaráztuk neki,

hogy ez fotocellás ajtó, érzékeli, ha valaki közeledik, és magától

kinyílik, majd becsukódik. Ezt nagyon nehezen tudta elképzelni, de

hát ott volt a valóság előtte.

Németországban szinte szívta magába a sok látnivalót, újdonságot,

nagyon jól érezte magát, és gyönyörű koncerteket adtunk, óriási

sikerrel.

Az egyik szabadnapon, egy egész napos kirándulás után, gondoltuk,

este elmegyünk bowlingozni. Mindenki lecserélte a cipőjét a

kötelező bowling-cipőre, majd boldogan mentünk a nekünk kijelölt

pályához. Golyót választottunk és már mehetett is a játék. Feri bácsi

csak tapogatta a golyókat és kérdezgette, hogy hogyan is kell ezt

játszani. Mutattuk, hogyan kell a golyó lyukaiba beilleszteni az ujjainkat,

de neki semelyikbe sem sikerült.

Mint pásztorembernek, aki egész életében az állatokkal foglalkozott

kint a legelőn, és naponta több száz kecskét megfejt, egy

keze feje olyan méretű volt, mint nekünk kettő. Az ujjairól nem is

beszélve. Látszott, hogy ezek az ujjak semelyik lyukba be nem férnek.

Szóltunk a bowling-klub vezetőjének, hogy segítsen, mert nem

találunk megfelelő golyót.

– Na, majd hozok én egyet – mondta –, hiszen van egy versenyzőnk,

aki kétszáztíz centiméter magas, százharminc kiló, és óriási

keze van. Az övé biztosan jó lesz, csak el van zárva a raktárban.

Amikor kihozta, ő maga is elámult, hogy Feri bácsi ujjai egyáltalán

nem illettek a lyukakba.

Hogy Feri bácsi megmentse a helyzetet, azt kérdezte, hogy lehet-e

„Szántó-technikával” gurítani? Mire a főnök, és mi magunk is mondogattuk,

hogy persze, hajrá!

Ekkorra már úgy elterjedt a híre Feri bácsinak ott a klubban, hogy

odasereglettek a játékosok, és nézték a kalapos, öltönykabátos

embert, aki huncut mosollyal közelített a pályához, hogy bemutassa

a „Szántó-technikával” való gurítást.

Mindenki lélegzetvisszafojtva nézte, ahogy Feri bácsi két tenyerébe

vette a golyót, odasétált komótosan a vonalhoz, terpeszbe állt, a

golyót a lába között hátralendítette, és kényelmesen a pályára dobta.

A golyó olyan lassan vánszorgott, azt hittük, el sem megy a bábukig.

Ez még csak fokozta a többi pályán játszók hangulatát, mert már

ordítással is buzdították a golyót, hogy guruljon végig a pályán. Ez

így is történt, és ahogy nekiment az egyik bábunak, az eldőlt, és sorra

borította le a többi bábut is. Így a tíz bábuból kettő maradt állva,

ami igazán jó lökésnek számított, de ezt onnan is érzékeltük, hogy a

játékosok mind a huszonnégy pályán egyszerre ugrottak föl a levegőbe,

és ordították: BRAVÓÓÓÓ!